লাই চিন-লিন

লাই চিন-লিন ; জন্ম ২৭ জানুয়ারি ১৯৬২) হলেন একজন তাইওয়ানিজ রাজনীতিবিদ। তিনি ১৯৯১ সালে জাতীয় পরিষদের সদস্য নির্বাচিত হন এবং ১৯৯৯ সাল পর্যন্ত এই পদে বহাল ছিলেন। পরবর্তীতে তিনি আইনসভা ইউয়ানের সদস্য হিসেবে দায়িত্ব গ্রহণ করেন। ২০০৪ সালে আইনসভা ইউয়ান ত্যাগ করার পর তিনি শ্রম বিষয়ক কাউন্সিলের উপমন্ত্রী পদে নিযুক্ত হন।

 সক্রিয়তা 
লাই জাতীয় তাইওয়ান বিশ্ববিদ্যালয় (এনটিইউ) থেকে রাষ্ট্রবিজ্ঞানে স্নাতক ডিগ্রি অর্জন করেন। সেখানে তার সাথে লিউ ই-তে এবং লি ওয়েন-চুং এর সাক্ষাৎ হয়। এই ত্রয়ী ছাত্র সংসদ সভাপতি নির্বাচনের জন্য প্রত্যক্ষ নির্বাচন এবং স্কুল প্রকাশনায় সেন্সরশিপ বা বিবাচন বন্ধের দাবিতে সোচ্চার হন। তারা একটি ছাত্র সংগঠন গড়ে তোলেন, যা পরবর্তীতে বিশ্ববিদ্যালয় প্রশাসন কর্তৃক নিষিদ্ধ করা হয়। এনটিইউ থেকে স্নাতক হওয়ার পর, লাই শ্রমিক এবং তাংওয়াই আন্দোলনে সক্রিয় অবদান রাখেন।

 রাজনৈতিক কর্মজীবন 
বিভিন্ন সাক্ষাৎকারে লাই উল্লেখ করেছেন যে, ১৯৭৯ সালে তাইওয়ান ও যুক্তরাষ্ট্রের মধ্যে আনুষ্ঠানিক সম্পর্কের অবসান এবং কাওশিউং ঘটনা, এই দুটি বিষয় তার রাজনীতিতে আগ্রহ বাড়িয়ে দিয়েছিল। লাই ডেমোক্রেটিক প্রগ্রেসিভ পার্টির প্রতিনিধি হিসেবে ১৯৯১ এবং ১৯৯৬ সালে দুইবার জাতীয় পরিষদে  নির্বাচিত হন। পরবর্তীতে তিনি ১৯৯৮ সালে আইনসভা ইউয়ানের একটি আসনের জন্য প্রতিদ্বন্দ্বিতা করেন এবং বিজয়ী হন। আইনসভা ইউয়ানে তার প্রথম মেয়াদকালে, লাই ১৯৯৯ সালের জিজি ভূমিকম্প-পরবর্তী ত্রাণ কার্যক্রমে সক্রিয় ভূমিকা পালন করেন এবং ভূমিকম্পে বেঁচে যাওয়া ব্যক্তিদের মানসিক স্বাস্থ্যের দিকে নজর দেওয়ার আহ্বান জানান। আইনসভা ইউয়ানে দায়িত্ব পালনকালে তিনি 'তাইওয়ান শিশু অধিকার সমিতি'র সভাপতিও ছিলেন। একজন আইনপ্রণেতা এবং সমিতির সভাপতি হিসেবে তিনি নির্বাহী ইউয়ানকে শিশু অধিকার, শিশু নির্যাতন এবং শিশু কল্যাণ বিষয়ে প্রতিবেদন পেশ করতে চাপ দেন।

লাই প্রায়ই পরিবেশগত বিভিন্ন বিষয়ে সমর্থন জানাতেন এবং পারমাণবিক শক্তির বিরোধিতার জন্য পরিচিত ছিলেন। তিনি প্রায়শই লংমেন পারমাণবিক বিদ্যুৎ কেন্দ্র প্রকল্পের বিরুদ্ধে কথা বলতেন। ২০০০ সালে তিনি পারমাণবিক শক্তি ব্যবহারের বিরুদ্ধে পরামর্শ দিয়ে একটি প্রতিবেদন সহ-রচনা করেন এবং সেই বছরের শেষের দিকে মার্কিন বিজ্ঞানীদের সাথে পারমাণবিক প্রযুক্তির ঝুঁকি নিয়ে আলোচনা করেন।

২০০১ সালে লাই আইনসভা ইউয়ানের দ্বিতীয় মেয়াদের জন্য মনোনীত হন এবং ডিপিপি প্রার্থী হিসেবে পুনর্নির্বাচিত হন। ২০০২ সালে তিনি নবায়নযোগ্য শক্তির ব্যবহার ও গবেষণার পক্ষে প্রচারের জন্য 'তাইওয়ান রিনিউয়েবল এনার্জি ইন্ডাস্ট্রি প্রমোশন অ্যাসোসিয়েশন' সহ-প্রতিষ্ঠা করেন। দ্বিতীয় মেয়াদের সময় লাই 'গণ ছাঁটাই সুরক্ষা আইন' বা মাস লেঅফ প্রটেকশন ল প্রণয়নে সহায়তা করেন। এছাড়াও তিনি লাইবেরিয়া এবং তাইওয়ানের মধ্যে সম্পর্ক জোরদার করার পক্ষে সমর্থন দেন। ২০০৪ সালে দলীয় প্রাথমিক নির্বাচনের সময় লাই তার আইনী প্রচারণা শেষ করেন এবং জুনে কাউন্সিল অফ লেবার অ্যাফেয়ার্সের উপমন্ত্রী নিযুক্ত হন, যেখানে তিনি ২০০৫ সালের শেষ পর্যন্ত দায়িত্ব পালন করেন।

 ব্যক্তিগত জীবন 
লাই বেশ কয়েকটি জ্বালানি কোম্পানির বোর্ড সদস্য ছিলেন। ২০২৩ সালের আগস্টে তিনি জেঅ্যান্ডভি এনার্জির চেয়ারম্যান পদ থেকে পদত্যাগ করেন।

তার কন্যার নাম লাই পিন-ইউ।

 তথ্যসূত্র 

বিষয়শ্রেণী:১৯৬২-এ জন্ম
বিষয়শ্রেণী:জীবিত ব্যক্তি
বিষয়শ্রেণী:ইউনলিন কাউন্টি থেকে তাইওয়ানের চীন প্রজাতন্ত্রের রাজনীতিবিদ
বিষয়শ্রেণী:আইনসভা ইউয়ানের নতুন তাইপেই সদস্য
বিষয়শ্রেণী:চতুর্থ আইনসভা ইউয়ানের সদস্য
বিষয়শ্রেণী:পঞ্চম আইনসভা ইউয়ানের সদস্য
বিষয়শ্রেণী:আইনসভা ইউয়ানের ডেমোক্রেটিক প্রগ্রেসিভ পার্টি সদস্য
বিষয়শ্রেণী:জাতীয় তাইওয়ান বিশ্ববিদ্যালয়ের প্রাক্তন শিক্ষার্থী
বিষয়শ্রেণী:তাইওয়ানিজ পরমাণু-শক্তি বিরোধী কর্মী
বিষয়শ্রেণী:তাইওয়ানিজ পরিবেশবাদী
বিষয়শ্রেণী:শিশু অধিকার কর্মী
বিষয়শ্রেণী:তাইওয়ানের সরকারি মন্ত্রী
বিষয়শ্রেণী:তাইওয়ানের মন্ত্রী